b'\n_START_ARTICLE_\nI\xc5\xa1manusis telefonas\n_START_PARAGRAPH_\nI\xc5\xa1manusis telefonas\xc2\xa0\xe2\x80\x93 mobilusis telefonas su operacine sistema, turintis pa\xc5\xbeangi\xc5\xb3 kompiuterini\xc5\xb3 geb\xc4\x97jim\xc5\xb3 apdoroti duomenis ir prisijungti prie \xc4\xafvairi\xc5\xb3 ry\xc5\xa1i\xc5\xb3 tinkl\xc5\xb3.\n_START_SECTION_\nOperacin\xc4\x97 sistema\n_START_PARAGRAPH_\nPagrindinis skirtumas tarp i\xc5\xa1maniojo ir paprasto mobiliojo telefono yra operacin\xc4\x97 sistema, leid\xc5\xbeianti \xc4\xafdiegti papildomas programas, i\xc5\xa1ple\xc4\x8dian\xc4\x8dias i\xc5\xa1maniojo telefono galimybes._NEWLINE_I\xc5\xa1manusis telefonas kaip ir delninis kompiuteris (PDA) leid\xc5\xbeia atlikti dal\xc4\xaf asmeninio kompiuterio atliekam\xc5\xb3 funkcij\xc5\xb3.\n_START_SECTION_\nProgram\xc4\x97l\xc4\x97s\n_START_PARAGRAPH_\nTaikom\xc5\xb3j\xc5\xb3 program\xc5\xb3 d\xc4\x97ka i\xc5\xa1ple\xc4\x8diamos telefono naudojimo galimyb\xc4\x97s. Program\xc4\x97l\xc4\x97s (arba mobiliosios aplikacijos) yra skirtos \xc5\xbeaidimams \xc5\xbeaisti, pramogoms, bendravimui, naujienoms skaityti ir jas sekti, vaizdo \xc4\xafra\xc5\xa1ams, filmams, televizijai ir kt. Jas galima nemokamai parsisi\xc5\xb3sti i\xc5\xa1 interneto arba nusipirkti elektronin\xc4\x97je parduotuv\xc4\x97je. Program\xc4\x97les naudoja ne tik paprasti vartotojai, bet ir smulkiojo bei did\xc5\xbeiojo verslo atstovai. Jiems program\xc4\x97li\xc5\xb3 naudojimas kasdien\xc4\x97je veikloje suteikia galimyb\xc4\x99 kokybi\xc5\xa1kiau ir efektyviau valdyti verslo procesus (\xc4\xafmon\xc4\x97s i\xc5\xa1laid\xc5\xb3 ma\xc5\xbeinimas, produktyvumo didinimas), perkelti juos \xc4\xaf mobili\xc4\x85j\xc4\x85 erdv\xc4\x99. Telefonas gali veikti su \xc4\xafvairiais \xc4\xafrenginiais pvz., sveikatingumo. Program\xc4\x97l\xc4\x97s tok\xc4\xaf telefon\xc4\x85 paver\xc4\x8dia asmeniniu dietologu, treneriu ar net kardiologu (matuoja nueitus \xc5\xbeingsnius, nuplaukt\xc4\x85 atstum\xc4\x85, miego trukm\xc4\x99).\n_START_SECTION_\nFotokamera\n_START_PARAGRAPH_\nTelefonas kaip fotoaparatas gali fotografuoti prietemoje ir netgi tamsoje be blykst\xc4\x97s. Fotokamera gali staigiai u\xc5\xbefiksuoti 20-60 nuotrauk\xc5\xb3 i\xc5\xa1 eil\xc4\x97s ir rekomenduoti geriausi\xc4\x85 i\xc5\xa1 j\xc5\xb3. Vienu metu u\xc5\xbefiksuotos kelios nuotraukos su skirtingu i\xc5\xa1laikymu gali b\xc5\xabti sujungiamos \xc4\xaf vien\xc4\x85 (d\xc4\x97l to jos kokyb\xc4\x97 yra geresn\xc4\x97). Ypatinga funkcija\xc2\xa0\xe2\x80\x93 \xc4\xafgarsintos nuotraukos (nuotrauk\xc4\x85 palydi keli\xc5\xb3 sekund\xc5\xbei\xc5\xb3 garso \xc4\xafra\xc5\xa1as).\n_START_SECTION_\nBaterija\n_START_PARAGRAPH_\nBaterijos veikimo trukm\xc4\x97 priklauso nuo to, kaip efektyviai energij\xc4\x85 naudoja telefonas ir operacin\xc4\x97 sistema ir kaip pats vartotojas naudojasi funkcijomis. Pvz., nustatant ry\xc5\xa1kiausi\xc4\x85 ekran\xc4\x85, panaudojus GPS navigacij\xc4\x85, pafilmavus ir pafotografavus, i\xc5\xa1manusis telefonas su 1300 mAh i\xc5\xa1sikrauna per 4 valandas, galingesn\xc4\x97 (2800 mAh) baterija\xc2\xa0\xe2\x80\x93 per dien\xc4\x85.\n_START_SECTION_\nKita\n_START_PARAGRAPH_\nI\xc5\xa1maniuosiuose telefonuose yra vaizdo ir garso grotuvai, foto ir vaizdo kamera su did\xc5\xbeiuliu lietimui jautriu ekranu, GPS navigacija, Wi-Fi ir mobili\xc5\xb3j\xc5\xb3 tinkl\xc5\xb3 prisijungimas. Prisijungus prie vieno bevielio tinklo, galima \xc5\xbeaidim\xc4\x85 \xc5\xbeaisti keliuose telefonuose, arba sujungus kelis telefonus priversti visus groti t\xc4\x85 pa\xc4\x8di\xc4\x85 dain\xc4\x85. Galima bendrauti su tok\xc4\xaf pat \xc4\xafrengin\xc4\xaf turin\xc4\x8diais draugais, dalintis nuotraukomis, vaizdo \xc4\xafra\xc5\xa1ais, failais, albumais ir kt. Du vartotojai gali bendrauti naudodami nemokam\xc4\x85 tiesioginio susira\xc5\xa1in\xc4\x97jimo aplikacij\xc4\x85. Funkcija, naudodama GPS, padeda surasti netoliese esan\xc4\x8dius tokio paties telefono vartotojus. Vaizdo pokalbiai veikia per speciali\xc4\x85 aplikacij\xc4\x85._NEWLINE_Speciali\xc5\xb3 funkcij\xc5\xb3 d\xc4\x97ka telefonas reaguoja \xc4\xaf aki\xc5\xb3 judesius ir slenka tekst\xc4\x85 neprisilietus, sustabdo \xc5\xbei\xc5\xabrim\xc4\x85 vaizdo film\xc4\x85, jei nukreipiamos akys nuo ekrano. Speciali technologija nustato aki\xc5\xb3 pozicij\xc4\x85 ir automati\xc5\xa1kai groja arba sustabdo vaizdo \xc4\xafra\xc5\xa1\xc4\x85. Priekin\xc4\x97 telefono kamera fiksuoja aki\xc5\xb3 nusukim\xc4\x85 nuo ekrano ir sustabdo \xc4\xafra\xc5\xa1\xc4\x85; paleid\xc5\xbeia groti toliau, kai tik \xc5\xbevilgsnis nukreipiamas \xc4\xaf ekran\xc4\x85.\n_START_SECTION_\nPlan\xc5\xa1etofonas\n_START_PARAGRAPH_\nPlan\xc5\xa1etinio kompiuterio ir i\xc5\xa1maniojo telefono hibridas vadinamas plan\xc5\xa1etofonu, angl. phablet (pvz., Samsung Galaxy Note). Tai yra ne\xc5\xa1iojamas mobilusis kompiuteris su lietimui jautriu ekranu, didesnis u\xc5\xbe mobil\xc5\xb3j\xc4\xaf telefon\xc4\x85 ar delnin\xc4\xaf kompiuter\xc4\xaf.\n_START_SECTION_\nModulinis i\xc5\xa1manusis telefonas\n_START_PARAGRAPH_\nModulinis i\xc5\xa1manusis telefonas yra i\xc5\xa1 atskir\xc5\xb3 moduli\xc5\xb3 konstruojamas i\xc5\xa1manusis telefonas. Jis suteikia galimyb\xc4\x99 kiekvienam \xe2\x80\x9esusirinkti\xe2\x80\x9c pageidaujam\xc5\xb3 technini\xc5\xb3 savybi\xc5\xb3 telefon\xc4\x85, pakeisti atskirus modulius be b\xc5\xabtinyb\xc4\x97s keisti vis\xc4\x85 mobil\xc5\xb3 \xc4\xafrengin\xc4\xaf, atsikratyti sugedusi\xc5\xb3 ar pasenusi\xc5\xb3. Tokio telefono technin\xc4\x97 \xc4\xafranga gali b\xc5\xabti nuolat atnaujinama. Kei\xc4\x8diant skirting\xc5\xb3 technini\xc5\xb3 savybi\xc5\xb3 modulius, galima pasirinkti didesn\xc4\x97s talpos baterij\xc4\x85, fotokamer\xc4\x85 su didesn\xc4\x97s rai\xc5\xa1kos matrica._NEWLINE_Prie telefono pagrindo vienos pus\xc4\x97s tvirtinamas ekranas, o prie kitos\xc2\xa0\xe2\x80\x93 atskiri moduliai, turintys specialius kontaktus, u\xc5\xbetikrinan\xc4\x8dius moduli\xc5\xb3 s\xc4\x85veik\xc4\x85. Tarp tokio telefono moduli\xc5\xb3 gali b\xc5\xabti centrinis ir signal\xc5\xb3 procesoriai, \xe2\x80\x9eWi-Fi\xe2\x80\x9c ir \xe2\x80\x9eBluetooth\xe2\x80\x9c ry\xc5\xa1io mikroschemos, kaupiklis, fotokamera, atmintis, energijos tiekimo blokas, antena, \xc5\xa1oniniai garso reguliavimo mygtukai, garso i\xc5\xa1vestis ir kt. Jei kuris nors modulis sugest\xc5\xb3, vartotojas pats gal\xc4\x97t\xc5\xb3 j\xc4\xaf pakeisti._NEWLINE_Manoma, kad telefon\xc5\xb3 gamintojai d\xc4\x97l modulini\xc5\xb3 i\xc5\xa1mani\xc5\xb3j\xc5\xb3 telefon\xc5\xb3 gali ma\xc5\xbeiau parduoti kiekvienais metais i\xc5\xa1leid\xc5\xbeiam\xc5\xb3 nauj\xc5\xb3 telefon\xc5\xb3._NEWLINE_Kuriant modulinius i\xc5\xa1maniuosius telefonus, nuo 2013 met\xc5\xb3 bendrov\xc4\x97s \xe2\x80\x9eMotorola\xe2\x80\x9c ir \xe2\x80\x9e3D Systems\xe2\x80\x9c bendradarbiauja projekte \xe2\x80\x9eAra\xe2\x80\x9c. \xe2\x80\x9e3D Systems\xe2\x80\x9c atsakinga u\xc5\xbe didelio produktyvumo platformos, skirtos trima\xc4\x8diam spausdinimui, paruo\xc5\xa1im\xc4\x85, kad \xe2\x80\x9eMotorola\xe2\x80\x9c gal\xc4\x97t\xc5\xb3 j\xc4\x85 panaudoti i\xc5\xa1mani\xc5\xb3j\xc5\xb3 telefon\xc5\xb3 komponentams kurti. Parodoje CES 2014\xc2\xa0m. saus\xc4\xaf pana\xc5\xa1aus \xc4\xafrenginio prototip\xc4\x85 parod\xc4\x97 kin\xc5\xb3 bendrov\xc4\x97 ZTE. i\xc5\xa1maniojo telefono modelis pasirodys per artimiausius kelet\xc4\x85 met\xc5\xb3. Mobilus \xc4\xafrenginys \xe2\x80\x9eEco-Mobius\xe2\x80\x9c turi 4 kei\xc4\x8diamus modulius. Tai LCD ekranas, branduolys (procesorius, operatyvioji atmintis ir duomen\xc5\xb3 kaupiklis), kamera ir akumuliatorius. 2014 met\xc5\xb3 bir\xc5\xbeelio m\xc4\x97n. San Franciske vykstan\xc4\x8dioje kasmetin\xc4\x97je \xe2\x80\x9eGoogle I/O\xe2\x80\x9c konferencijoje Google pristat\xc4\x97 i\xc5\xa1man\xc5\xb3j\xc4\xaf telefon\xc4\x85 su kei\xc4\x8diamomis dalimis \xe2\x80\x9eProject Ara\xe2\x80\x9c. Parodoje buvo pateiktas (beveik) veikiantis tokio telefono prototipas.'